એ વાત જુદી છે કે ભારત જોડનારા બીજા ઘણા તત્ત્વો છે, અને તેમાંથી માત્ર એક બાબત એટલે ક્રિકેટ, પણ ક્રિકેટ અફઘાનિસ્તાનમાં એકતા ઊભી કરવાનું મહત્ત્વનું પરિબળ બની શકે છે. અફઘાનિસ્તાનને એક કરી શકે તેવી કોઈ બાબત નથી. ભારતના જ્ઞાતિવાદ કરતાંય કબિલાઓની અંદરોઅંદરની લડાઈ વધારે જૂની અને વધારે કટ્ટર છે. અંગ્રેજો પણ સંપૂર્ણપણે અફઘાનમાં કબજો કરી શક્યા નથી. લગભગ 1000 વર્ષથી આ ભૂમિ યુદ્ધની ભૂમિ બની છે. ઇસ્લામ આ માર્ગે જ આગળ વધ્યો હતો. ઇસ્લામના આગમન પછી ધર્મ ચારે બાજુ ફેલાયો, પણ કબિલાની પરંપરા તૂટી નથી.